
1. Crearea Consiliului comun NATO-Rusia 

 

Preşedintele rus, Vladimir Putin, a semnat, la 28 mai a.c., împreună cu omologii săi din cele 19 state membre ale NATO, în cadrul summit-ului de la baza militară Pratica di Mare, de lângă Roma, ”Declaraţia de la Roma” care pune oficial bazele unor noi relaţii între NATO şi Rusia.

Analiştii apreciază că locul dintre Portugalia şi Spania, ocupat de Rusia, potrivit ordinii alfabetice din limba engleză, simbolizează noua arhitectură a relaţiilor dintre NATO şi Rusia, care devine "partener egal" în cadrul Consiliului comun.

Noul forum va permite celor două părţi să adopte decizii comune într-un număr de domenii stabilit în prealabil (lupta împotriva terorismului, gestionarea crizelor, neproliferarea armelor de distrugere în masă), dar va funcţiona separat de Consiliul Permanent al NATO.

Acest Consiliu comun va înlocui actualul Consiliu Permanent Comun NATO-Rusia, creat în 1997, care va rămâne, totuşi, un organ consultativ oficial. Rusia şi-a suspendat participarea în cadrul Consiliului, timp de un an, în semn de protest faţă de campania din Kosovo, din anul 1999.

Decizii comune se vor adopta în domeniile legate de lupta împotriva terorismului, gestionarea situaţiilor de criză, neproliferarea armelor de distrugere în masă, controlul armamentelor, apărarea împotriva rachetelor strategice, operaţiunilor maritime de salvare, planurilor civile de urgenţă, cooperării militare (exerciţii comune, reforme în cadrul forţelor armate). Ţările membre NATO au limitat, pentru moment, subiectele abordate, dar lista s-ar putea extinde pe viitor în cazul în care noul organism va funcţiona corespunzător.

Cele 19 state membre NATO nu îşi vor coordona poziţii comune înaintea reuniunilor Consiliului, unde Rusia se va afla pe picior de egalitate cu Aliaţii. Rusia nu va beneficia de drept de veto, iar NATO îşi va păstra autonomia în luarea deciziilor.

Consiliul va fi prezidat de Secretarul general al NATO, George Robertson. Actualul Consiliu comun NATO-Rusia este prezidat în comun de reprezentantul Rusiei, secretarul general NATO şi un reprezentant al unei ţări membre a Alianţei Nord-Atlantice.

Noul forum se va reuni, cel puţin o dată pe lună, la nivel de ambasadori, la Bruxelles. De asemenea, vor avea loc două reuniuni anuale, la nivelul miniştrilor afacerilor externe şi apărării.

*

Summit-ul NATO-Rusia reprezintă "un rezultat istoric", a declarat, la 28 mai a.c., în deschiderea summit-ului, preşedintele american George W. Bush. “Această zi marchează înregistrarea, de către o mare alianţă şi de către o mare naţiune europeană, a unui rezultat istoric”, a declarat preşedintele american. “Doi foşti duşmani au devenit acum parteneri, după aproximativ 50 de ani de diviziuni şi încă un deceniu de incertitudini, iar acest parteneriat ne conduce spre un obiectiv încă şi mai ambiţios, şi anume: o Europă unificată în totalitate, liberă şi care trăieşte în pace”, a mai afirmat preşedintele american.

La rândul său, secretarul general al NATO, George Robertson, a declarat în cadrul Adunării Parlamentare a Alianţei Nord-Atlantice, că Rusia va deveni “un partener egal” al celor 19 aliaţi din NATO: ”Rusia va deveni partener egal al celor 19 aliaţi într-o o serie de probleme-cheie. Până în prezent, cei 19 membri ai NATO au lucrat cu Rusia ca şi cum ei reprezentau o entitate care îşi coordona propria politică înainte de a discuta cu partea rusă. Rusia vedea în această formulă o situaţie de tipul “19 contra 1”.

*

Presa rusă a primit cu neîncredere crearea consiliului comun NATO-Rusia, apreciind că relaţiile de prietenie proclamate de Occident nu sunt decât “virtuale” şi că este prea devreme pentru a vorbi despre un parteneriat real.

“Între Rusia şi NATO începe o prietenie virtuală”, a precizat cotidianul “Nezavissimaia Gazeta”, afirmând că “Moscova a avut întotdeauna divergenţe majore cu NATO”, mai ales în privinţa extinderii Alianţei, care ar urma să includă şi ţări din fosta URSS.

“Această prietenie este extrem de periculoasă, deoarece atitudinea cordială a lui G.W. Bush creează iluzii inutile în Rusia”, a subliniat, la rândul său, cotidianul financiar “Vedomosti”. “SUA intenţionează să-şi consolideze poziţia de stăpân al lumii şi urmăreşte să priveze Rusia de statutul său aparte”, cel de fostă mare putere influentă, afirmă “Vedomosti”.

“NATO nu se va apropia cu adevărat de Rusia”, apreciază "Nezavissimaia Gazeta", referindu-se, în primul rând, la problema vânzărilor de arme ruseşti către ţările membre ale Alianţei.

“Rusia va avea de acum înainte drepturi egale cu statele membre ale NATO, dar numai în domeniile în care vor vrea acestea”, subliniază, la rândul său, cotidianul "Kommersant".

“Deocamdată, nu se poate vorbi de o încredere reciprocă totală. În NATO încă mai există voci potrivit cărora apropierea de Rusia trebuie făcută cu prudenţă, pentru ca aceasta să nu devină o coloană a cincea în interiorul Alianţei Nord-Atlantice”, precizează "Kommersant".

“În Rusia, există numeroşi oameni politici şi mai ales militari care văd în continuare în NATO un bloc agresiv, care se extinde cu impetuozitate spre Est”, afirmă în continuare ziarul citat, care adaugă că “declaraţia de la Roma este în primul rând o declaraţie de intenţie, a cărei importanţă este mai degrabă una simbolică”.

*

NATO a inaugurat, la 27 mai a.c., prima misiune militară în capitala rusă, la cinci ani după formarea unui prim consiliu între Rusia şi Alianţa Nord-Atlantică şi cu o zi înainte de crearea unui nou consiliu comun. “Acesta este un eveniment foarte special”, a declarat preşedintele Comitetului militar al NATO, amiralul Guido Venturoni.

La rândul său, adjunctul şefului Statului Major al armatei ruse, generalul Iuri Baluievski, a apreciat că “misiunea oferă o nouă orientare şi va permite o mai bună înţelegere între militarii din Rusia şi NATO".

În mod simbolic, această inaugurare a avut loc după exact cinci ani de la semnarea la Paris a unui Act fondator de către foştii preşedinţi rus şi american, Boris Elţîn şi Bill Clinton, prin care se crea un Consiliu comun permanent.

“Drumul parcurs de atunci nu a fost fără piedici”, a reamintit generalul I. Baluievski. Rusia l-a expulzat în 1999 pe reprezentantul NATO şi a blocat toate programele de cooperare cu Alianţa Nord-Atlantică pentru a protesta faţă de bombardamentele din Iugoslavia.

Consiliul comun, care era un organ consultativ, a fost înlocuit, la 28 mai, a.c., printr-un nou consiliu din care vor face parte cei 19 membri ai Alianţei Nord-Atlantice şi Rusia. “Acesta va permite ca NATO şi Rusia să discute, să decidă şi să aplice decizii în domenii variate care au legătură cu securitatea”, a explicat amiralul G. Venturoni, care a mai precizat că: “misiunea militară va avea drept rol susţinerea aplicării deciziilor în domeniul militar”, şi că pe lângă personalul NATO, din această misiune vor face parte şi doi ofiţeri din cadrul Statului Major rus.

Generalul Iuri Baluievski a afirmat că “misiunea va permite accelerarea procesului de reglementare a problemelor care nu au fost rezolvate”. Acesta a citat în acest sens extinderea NATO către Europa Centrală şi de Est, reamintind că Rusia s-a opus includerii de noi membri în Alianţă.

“Faţă de cine doreşte NATO să îi apere pe noii membri ai Alianţei Nord-Atlantice? Pentru ce este necesară o astfel de apărare dacă noi nu mai suntem inamici şi dacă perioada de confruntare aparţine trecutului?”, afirmase purtătorul de cuvânt al Ministerului rus al Afacerilor Externe, Aleksandr Iakovenko.

Amiralul G. Venturioni a replicat că “nu NATO se duce spre Est, ci Estul se îndreaptă spre NATO” şi a afirmat că extinderea Alianţei Nord-Atlantice va contribui la stabilizarea Europei Centrale şi de Est şi va ajuta Rusia.

 

2. Reuniunea anuală la nivel de şefi de stat de la Bled - Slovenia

 

Cea de-a IX-a reuniune central europeană la nivel de preşedinţi care a avut loc la Bled (Slovenia), în perioada 31 mai -1 iunie a.c., a avut ca temă “Europa Centrală ca punte de legătură în Europa unită - reuşite ale proceselor de transformare din Europa Centrală”. 

Între subiectele principale care au fost abordate în cadrul dezbaterilor s-au înscris: problema rolului Europei pe plan mondial în viitor, chestiuni legate de ordinea politică, economică şi juridică a Europei şi soluţionarea acestora în contextul procesului actual de integrare euro-atlantică, problemele ţărilor din Europa Centrală aflate în tranziţie, precum şi problemele legate de zona Europei de Sud-Est în general. 

Numărul de ţări care participă la această întâlnire anuală a şefilor de stat din ţările Europei centrale a crescut în fiecare an - de la 7, (în 1994, la prima reuniune), la 16 (în cadrul întâlnirii din 2002).

La summit-ul de la Bled au participat reprezentanţi din trei ţări membre ale Uniunii Europene - Germania, Italia şi Austria - şi din 13 ţări foste comuniste, dintre care 10 doresc să aderere la UE. 

Summit-ul de la Bled a început prin predarea oficială a unui echipament de deminare slovac Fondului de Deminare şi Asistenţă a Victimelor Minelor administrat de Slovenia. Echipamentul va fi folosit în Croaţia de către Centrul de deminare din această ţară.

Cei 16 şefi de stat din Europa Centrală au apreciat, în cadrul dezbaterilor, că “amânarea sau încetinirea procesului de extindere a Uniunii Europene şi a Alianţei Nord-Atlanatice ar putea avea consecinţe negative pentru stabilitatea regională şi continentală”.

Preşedinţii ţărilor central-europene au apreciat că, după 11 septembrie 2001, s-a creat un context politic internaţional favorabil accelerării construcţiei Europei unite. Cei 16 şefi de stat au pledat pentru intensificarea cooperării regionale în domeniul economic, precum şi în combaterea terorismului şi a criminalităţii organizate.

Liderii politici prezenţi la Bled au apreciat că, “în absenţa unor proiecte comune de modernizare a infrastructurii în regiune, integrarea europeană rămâne o vorbă goală”. De aceea, ei au discutat despre iniţierea unor proiecte comune în domeniul comunicaţiilor, transporturilor şi energiei, în cadrul Pactului de Stabilitate şi cu susţinere financiară din partea organismelor internaţionale, reafirmând dorinţa de a se integra în Uniunea Europeană. 

În Declaraţia finală, preşedintele Sloveniei, Milan Kucian, a insistat asupra “destinderii comune” a unei “Europe unite” care să asocieze Europa “Celor 15” cu ţările din centrul Europei, foste membre ale blocului comunist. 

Potrivit preşedintelui sloven, “Europa centrală a încetat să fie un simplu pod între vest şi est pentru a deveni, tot mai mult, un factor de integrare pentru ţările din estul şi sud-estul continentului, iar stabilitatea în sud-estul Europei este o condiţie a stabilităţii continentului. Aceste ţări îşi manifestă, de asemenea, voinţa lor de apropiere şi de integrare în structurile europene”. 

Preşedintele M. Kucian a avertizat asupra “consecinţelor negative” pe care le-ar avea o încetare a procesului de extindere a Uniunii Europene sau chiar o întârziere a extinderii, precizând că integrarea Europei centrale în ansamblul euro-atlantic ar deschide noi “căi de cooperare” între statele regiunii. 

Participanţii la summit au convenit să se reîntâlnească, în 2003, la Salzburg, unde a fost lansată ideea acestor întâlniri, pentru a marca cea de-a zecea aniversare a acestor reuniuni anuale. 

 

3. Activitatea curentă a Uniunii Europene 

 

Miniştrii de interne din ţările Uniunii Europene şi din ţările candidate la aderare au discutat, la 30 mai a.c., la Roma, despre constituirea unui Corp European de Grăniceri, care să asigure securitatea frontierelor externe ale Uniunii.

Dezbaterea s-a desfăşurat pe marginea unui studiu de fezabilitate elaborat de Guvernul italian, cu sprijinul experţilor din Franţa, Belgia, Germania şi Spania.

Miniştrii de Interne ai “Celor 15” intenţionează să atribuie Uniunii responsabilitatea controlului frontierelor şi au prezentat modalităţi practice de realizare a acestui obiectiv.

La reuniune au fost invitaţi şi miniştrii de interne ai statelor candidate la aderare, în scopul unei cât mai rapide familiarizări a acestor ţări cu practicile din domeniul controlului graniţelor UE, dar şi pentru includerea lor în programele de gestiune unificată a frontierelor.

Problema graniţelor externe ale Uniunii a devenit un subiect sensibil în ţările europene în perspectiva extinderii, când UE ar putea avea frontiere comune cu Rusia, Ucraina, regiunea balcanică şi Iranul. Partidele populiste de extremă dreaptă au alimentat temerile populaţiei privind impactul negativ al extinderii asupra securităţii interne, în cazul în care viitorii membri nu vor putea asigura o protecţie adecvată a graniţelor.

Studiul de fezabilitate se doreşte a fi realist, potrivit declaraţiilor coordonatorului proiectului, Gerardo Cautilli, şi propune crearea treptată a unei poliţii europene de frontieră, pornind de la situaţia existentă în diferite ţări ale UE.

Prima fază va fi reprezentată de un proiect pilot, care prevede instituirea de echipe multinaţionale de control într-o serie de aeroporturi internaţionale din ţările UE.

“Aeroporturile internaţionale reprezintă cel mai bun teren de testare a problemelor controlului la frontierele externe”, a declarat G. Cautilli. În cazul în care acest proiect va da rezultate în combaterea imigraţiei ilegale, modelul de organizare va fi utilizat pentru crearea forţei europene de control al frontierelor externe ale UE.

Acest studiu se înscrie într-un plan global privind gestiunea comună a frontierelor externe ale UE, prezentat de Comisia Europeană, la 7 mai a.c. Iniţiativa europeană are drept scop implicarea tuturor statelor Uniunii în aspectele financiare şi operaţionale ale controlului frontierelor.

Într-o primă etapă, Comisia va propune un pachet de legi privind modalităţile de control la graniţă şi finanţarea comună a proiectului. Comisarul european responsabil cu controlul frontierelor, Antonio Vitorino, speră că această fază se va încheia într-un an de zile.

A doua etapă presupune consultări operaţionale şi cooperare între poliţiile naţionale de frontieră, precum şi un schimb permanent de informaţii.

În al treilea rând, va fi creată o poliţie europeană de control al frontierelor, finanţată parţial din bugetul UE şi ai cărei membri vor fi pregătiţi într-un colegiu special.

Comisarul Antonio Vitorino a apreciat că gestiunea comună a frontierelor este justificată în primul rând prin faptul că, după desfiinţarea frontierelor interne, ţările situate la limitele geografice ale UE, cum ar fi Grecia sau Finlanda, suportă întreaga sarcină operaţională şi financiară de a controla frontierele externe.

 

4. Situaţia din Caşmir 

 

"Pakistanul a efectuat, la 28 mai a.c., un nou test cu rachetă balistică", a declarat un purtător de cuvânt militar pakistanez. Potrivit unui comunicat oficial, este vorba de o rachetă de tipul HATF-II Abdali, cu rază scurtă de acţiune. Acesta este primul test cu un asemenea tip de rachetă capabilă să transporte focoase pe o distanţă de 180 de kilometri.

“Parametrii de zbor i-au confirmat precizia”, se afirmă în comunicat, care mai precizează că testul “constituie o concluzie” a seriei de teste efectuate zilele acestea de pakistanezi.

Pakistanul efectuase, de asemenea, alte două teste cu rachetă, la 25 şi 26 mai a.c., în contextul agravării tensiunilor sale cu India, la graniţa dintre cele două ţări fiind concentraţi aproape un milion de militari.

Testul celei de-a treia rachete intervine într-un moment în care şeful diplomaţiei britanice, Jack Straw, efectuează o vizită în Pakistan în încercarea de a reduce tensiunea dintre cele două ţări vecine, ambele puteri nucleare.

Noua rachetă, testată cu succes, este una de tip sol-sol cu rază scurtă de acţiune Hatf-III (Ghaznavi), capabilă să transporte ogive la o distanţă de 290 de kilometri.

Preşedintele P. Musharraf a afirmat că “ţara sa este pregătită de război, deşi nu îl doreşte”. La rândul lor, celelalte autorităţi pakistaneze au afirmat că aceste teste cu rachete sunt de “rutină” şi “nu au nimic de-a face cu situaţia actuală”. 

Potrivit analiştilor, este mai degrabă vorba de o demonstraţie de forţă a celui mai mic dintre cele două state (145 de milioane de locuitori, faţă de un miliard, cât are India) ca urmare a ameninţărilor verbale ale Indiei.

Pakistanul şi-a informat vecinii săi iranian şi indian, precum şi Statele Unite, în legătură cu aceste teste ce urmau să se desfăşoare în perioada 25-28 mai a.c.

India a afirmat, în replică, că nu este impresionată de noul test pakistanez cu rachetă care, în opinia sa, răspunde unor consideraţii de politică internă a Pakistanului.

“Întreg exerciţiul este determinat de constrângeri pe plan intern”, a declarat un purtător de cuvânt al Ministerului indian al Apărării. “Şi, la fel ca în cazul testelor anterioare, noi nu suntem impresionaţi”, a adăugat purtătorul de cuvânt P. K. Bandyopadhyay.

"Aceste teste erau aşteptate încă din luna ianuarie a.c., când au avut loc testări ale rachetelor indiene, însă au fost amânate ca urmare a tensiunilor crescânde dintre cele două ţări", a subliniat Khalid Mahmud, preşedintele Institutului de Studii regionale din Islamabad. “India poate minimaliza importanţa acestor teste, afirmând că este vorba de un mesaj de consum intern, însă adevăratul mesaj este că Pakistanul nu se va pleca în faţa presiunilor Indiei”, a mai precizat acesta.

Pe de altă parte, ministrul indian al apărării, George Fernandes, a respins, la 28 mai a.c., afirmaţiile preşedintelui pakistanez, Pervez Musharraf, privind iminenţa unui conflict total între cele două ţări.

“Nu ne aflăm în pragul unui război”, a declarat G. Fernandes. ”Aceasta este realitatea: trupele sunt desfăşurate la frontieră, dar asta nu înseamnă că sunt pe punctul de a începe războiul”, a adăugat ministrul indian.

De asemenea, în pofida declaraţiilor preşedintelui P. Musharraf, "infiltrările din Pakistan în Caşmirul aflat sub control indian nu au încetat", a mai declarat George Fernandes.

”Ceea ce a afirmat P. Musharraf în legătură cu situaţia actuală este total eronat”, a precizat G. Fernandes, referindu-se la infiltrările de-a lungul liniei de control. ”Serviciile secrete mi-au furnizat informaţii potrivit cărora ISI (serviciile secrete pakistaneze) au luat în calcul alte acţiuni în numeroase zone ale regiunii”, a adăugat oficialul indian.

Preşedintele pakistanez Pervez Musharraf a declarat, la 25 mai, a.c., că nici un militant islamist nu a traversat linia de control din Caşmir şi a afirmat că ţara sa nu va declanşa un război cu India.

Pervez Musharraf a respins afirmaţiile Indiei, care i-a acuzat pe militanţii islamişti veniţi din Pakistan că sunt responsabili de comiterea ultimului atentat, din 14 mai, în Caşmirul indian, acţiune ce se află la originea noului conflict dintre cele două state. 

 

5. Priorităţile FBI în domeniul luptei antiteroriste

 

Directorul FBI, Robert Mueller, a prezentat, la 29 mai a.c., în cursul unei conferinţe de presă susţinute la Washington, priorităţile poliţiei federale în lupta împotriva terorismului. Acestea sunt următoarele:

- Restructurarea generală a Diviziei antiteroriste din cadrul cartierului general al FBI, prin redefinirea relaţiilor dintre conducere şi agenţii din teren şi prin adoptarea unei apropieri “active” şi nu “reactive”.

- Crearea unui “Birou de Informaţii”, care se va ocupa doar de supravegherea teritoriului american, sub conducerea unui fost agent CIA.

- Constituirea de “echipe mobile” de agenţi care se ocupă cu desfăşurarea de anchete, inclusiv preventive, în Statele Unite şi în străinătate.

- Amplasarea unei Forţe comune de luptă împotriva terorismului la nivel naţional I - “Joint Terrorism Task Force” (JTTF).

- Ameliorarea capacităţilor tehnice, mai ales informatice, a analiştilor FBI. 

- Dezvoltarea cooperării cu serviciile de informaţii externe.

- Crearea unei serii de celule în cadrul organigramei FBI, toate consacrate luptei antiteroriste. Una va fi însărcinată cu urmărirea tranzacţiilor financiare ale teroriştilor, alta cu prevenirea atentatelor, iar alte două cu analiza datelor.

- Până la sfârşitul anului bugetar 2004, 682 de agenţi ar urma să fie exclusiv angrenaţi în analizarea datelor relative la lupta antiteroristă. Înainte de atentatele din 11 septembrie 2001, nu existau decât 153 de agenţi de acest fel.

- În mod progresiv, 518 de agenţi, care în prezent se ocupă de eliminarea traficului de droguri, a criminalităţii şi corupţiei, vor fi angrenaţi în lupta antiteroristă.

- Un total de 3.718 agenţi (inclusiv cei 518) vor constitui personalul JTTF, faţă de 2.178 de agenţi înainte de 11 septembrie 2001. 

*

Organizaţii americane de apărarea drepturilor omului, printre care American Civil Liberties Union (ACLU), şi-au exprimat, la 30 mai a.c., îngrijorarea în privinţa măsurilor anunţate de Procurorul general John Ashcroft, privind acordarea de puteri sporite FBI.

ACLU apreciază într-un comunicat oficial că aceste măsuri, care acordă agenţilor FBI o mai mare libertate în supravegherea paginilor de Internet sau a locurilor publice, recompensează “eşecul de analiză” al FBI, oferindu-i “noi prerogative”, care “ameninţă însăşi substanţa libertăţilor publice protejate prin Constituţie".

“Acest lucru demostrează dorinţa nesăţioasă de noi puteri a procurorului general, care nu are prea multe în comun cu ameliorarea îmbunătăţirii siguranţei, dar care ne va reduce, în mod inevitabil, libertăţile”, se adaugă în comunicatul ACLU.

FBI a fost extrem de criticat pentru faptul că nu a avut cunoştinţă sau nu a ştiut să exploateze informaţii care ar fi putut ajuta la evitarea atentatelor din 11 septembrie 2001 din Statele Unite.

Jason Erb, director cu problemele guvernamentale în Consiliul relaţiilor americano-islamice, a declarat că “moscheile, la fel ca şi celelalte instituţii religioase sunt deschise pentru toţi americanii şi nu au nimic de ascuns, dar această deschidere nu trebuie utilizată pentru tehnici sofisticate de spionare a minorităţilor religioase ce desfăşoară activităţi legale”.

“Nu putem câştiga războiul împotriva terorismului reîntorcându-ne la vremurile când FBI se infiltra în organizaţii, îi hărţuia pe cei angajaţi într-o disidenţă politică protejată prin Constituţie”, se adaugă în comunicat.

Tim Lynch, directorul departamentului de criminalistică al Institutului de Studii Cato a afirmat că, “în principiu, nu există nici o problemă constituţională în ce priveşte extinderea tehnicilor de investigaţie în locuri publice”. Cu toate acestea, “ei vor trebui să ancheteze infracţiuni sau potenţiale infracţiuni. Ei nu ar trebui să utilizeze informaţii personale despre oameni în scopul discreditării acestora, distrugerii reputaţiei lor sau în scopul manipulării de evenimente politice. Nu acesta este rolul poliţiei într-o societate liberă”, a subliniat T. Lynch.

 

6. Situaţia din Orientul Mijlociu 

 

Israelul a cerut, la 2 iunie a.c., sporirea presiunilor asupra preşedintelui palestinian Yasser Arafat în vederea stopării violenţei, în timp ce trupele statului evreu au lansat operaţiuni în Nablus, Cisiordania, iar diplomaţii îşi exprimau speranţa unei reglementări politice a conflictului.

Potrivit unui comunicat oficial, în cadrul întrevederilor care au avut loc la Ierusalim, cu secretarul de stat adjunct pentru Orientul Mijlociu, William Burns, ministrul israelian al apărării, Binyamin Ben Eliezer a cerut Statelor Unite, europenilor şi ţărilor arabe moderate să “sporească presiunile asupra lui Y. Arafat, în vederea stopării politicii terorismului şi violenţei”.

“Situaţia în regiune este gravă şi mult mai explozivă decât se crede, în condiţiile în care există numeroase alerte legate de atentate planificate de organizaţiile teroriste palestiniene”, se arată în comunicat.

Potrivit presei locale, Avi Dichter, şeful Shin Beth (securitatea internă), a anunţat, la 2 iunie a.c., în cadrul şedinţei săptămânale a guvernului, că în cursul ultimei luni au fost dejucate 40 de atentate.

A. Dichter a apreciat că forţele israeliene vor reocupa sectoarele autonome pentru a împiedica comiterea atentatelor, dar premierul israelian, Ariel Sharon, s-a opus acestei idei, preferând ca trupele sale să intervină doar într-un mod punctual. Astfel, în cadrul unei incursiuni, care a avut loc la 2 iunie a.c., zece palestinieni au fost arestaţi în oraşul palestinian autonom Nablus. 

De asemenea, potrivit postului de radio israelian, soldaţii au arestat în tabăra Rafidyeh, în apropiere de Nablus, patru studenţi ai universităţii palestiniene An-Najah, membri ai mişcării al-Fatah, implicaţi în planificarea unor atentate sinucigaşe ce urmau să fie comise în următoarele luni.

Trupele israeliene au continuat operaţiunile în acest oraş şi în tabăra de refugiaţi de la Balata, dar s-au retras din Kalkiliya şi Tulkarem.

În plan diplomatic, Înatul reprezentat al Uniunii Europene pentru politică externă, Javier Solana a declarat că UE doreşte “organizarea rapidă a unei conferinţe de pace privind situaţia Orientul Mijlociu. Aceasta este şi dorinţa administraţiei americane. Cu cât mai repede, cu atât mai bine”, a precizat el. El a făcut aceste declaraţii la finalul întrevederii, la Ierusalim, cu şeful diplomaţiei israeliene, Shimon Peres.

Într-un interviu publicat în 2 iunie a.c., de cotidianul grec “Vradyni”, Y. Arafat a afirmat că va realiza, până la sfârşitul lunii iunie a.c., o remaniere “radicală” a cabinetului său şi că “toţi miniştrii vor fi schimbaţi”.

Yasser Arafat a făcut această promisiune în contextul în care directorul CIA, George Tenet, este aşteptat, în Israel şi în teritoriile palestiniene, pentru a sprijini reformele în cadrul Autorităţii Palestiniene.

De asemenea, Yasser Arafat s-a întâlnit, la 1 iunie a.c., cu Înaltul Reprezentant al UE pentru Politică Externă, Javier Solana. În cadrul întrevederii, liderul palestinian şi-a exprimat decizia de a lua parte la o conferinţă de pace privind situaţia din Orientul Mijlociu. 

 

7. Sondajul Eurobarometru privind extinderea UE 

 

Europenii sunt slab informaţi şi puţin interesaţi de Uniunea Europeană, numai 1% dintre ei considerând că ştiu suficient de mult despre viitoarea reunificare a continentului, se arată într-un sondaj Eurobarometru, dat publicităţii la 29 mai a.c.

Potrivit sondajului realizat, în perioada 22 ianuarie-28 februarie, pe un eşantion de 16.000 de cetăţeni europeni, cu vârste de peste 15 ani, 83% dintre aceştia se declară slab informaţi despre viitoarea aderare a statelor candidate la UE.

Doar în Finlanda raportul dintre cei bine informaţi şi cei care declară că au insuficiente date despre extindere este echilibrat. În Franţa, Grecia, Belgia, Italia, Irlanda, Spania, Portugalia şi Marea Britanie, cei intervievaţi consideră că “nu sunt deloc bine informaţi”.

Sondajul subliniază că nivelul de cunoştinţe privind extinderea a scăzut uşor faţă de anul 2001.

Un purtător de cuvânt al Comisiei Europene a făcut un apel către oficialii statelor membre să lanseze campanii de sensibilizare şi informare a opiniei publice.

Cifrele referitoare la lipsa de informare privind extinderea se regăsesc şi în ceea ce priveşte gradul de interes al europenilor faţă de acest proces. Astfel, 1% dintre aceştia se declară “total implicaţi” (cu 1% mai puţin ca în 2001), 10% sunt “suficient de implicaţi”, iar 27% afirmă că sunt “destul de puţin implicaţi”.

Majoritatea persoanelor intervievate (57%) recunosc că nu sunt deloc interesate de extindere (cu 2% mai puţin ca în 2001).

Dintre toate ţările europene, opinia publică din Austria este cea mai interesată de procesul extinderii, chiar dacă procentul este scăzut. “Toţi ceilalţi cetăţeni ai statelor europene declară, în majoritate, că nu sunt deloc interesaţi”, se subliniază în rezultatele finale.

Întrebate dacă ar dori să lucreze sau să trăiască în unul dintre statele candidate, 76% dintre persoanele chestionate au răspuns negativ, iar 12% nu s-au pronunţat. Cei care au răspuns afirmativ preferă Ciprul şi Malta.

În ceea ce priveşte urmarea studiilor într-una din ţările candidate, 80% dintre respondenţi nu doresc să facă acest lucru, iar 13% nu au exprimat nici o opinie.

